সার্বিক অবস্থা এবং আগের অভিজ্ঞতার আলোকে ইসি সচিবালয়ের সংশ্লিষ্ট কর্মকর্তারা মনে করছেন, আগামী ২০ ডিসেম্বর বা তার আগেও একাদশ জাতীয় সংসদ নির্বাচনের ভোটগ্রহণ করা হতে পারে। এই সম্ভাবনার পক্ষে তাঁদের যুক্তি, আগের নির্বাচনগুলোর ভোট হয়েছিল তফসিল ঘোষণার ৪০ থেকে ৪৫ দিনের ব্যবধানে। ২০০৮ সালের নবম জাতীয় সংসদ নির্বাচনের প্রথম তফসিল ঘোষণা করা হয়েছিল ভোটগ্রহণের জন্য নির্ধারিত দিনের ৪৫ দিন আগে। কিন্তু বিএনপি নেতৃত্বাধীন জোটের প্রার্থীরা ওই তফসিল অনুসারে মনোনয়নপত্র জমা দেওয়া থেকে বিরত ছিলেন। এরপর সব রাজনৈতিক দলের সমঝোতার মাধ্যমে ২৩ নভেম্বর পুনঃ তফসিল ঘোষণা করে ২৯ ডিসেম্বর ভোটগ্রহণের তারিখ নির্ধারণ করা হয়েছিল। সর্বশেষ দশম জাতীয় সংসদ নির্বাচনে ২০১৩ সালের ২৫ নভেম্বর যে তফসিল ঘোষণা করা হয়েছিল তাতে ২ ডিসেম্বর মনোনয়নপত্র জমা দেওয়ার শেষ দিন, বাছাই ৫ ও ৬ ডিসেম্বর, প্রত্যাহার ১৩ ডিসেম্বর এবং ভোটগ্রহণের তারিখ ২০১৪ সালের ৫ জানুয়ারি নির্ধারণ করা হয়। এতে তফসিল ঘোষণা থেকে ভোটগ্রহণে সময়ের ব্যবধান ছিল ৪০ দিন। এবারও ২ ও ৩ নভেম্বর সরকারি ছুটির দিন হওয়ায় ৪ থেকে ৭ নভেম্বরের মধ্যে তফসিল ঘোষণা করার সম্ভাবনা রয়েছে। সে ক্ষেত্রে বিজয় দিবসের উৎসবের পরপরই ১৮ থেকে ২৫ ডিসেম্বরের মধ্যে যেকোনো দিন ভোটগ্রহণের জন্য নির্ধারণ করা হতে পারে। তবে বিষয়টি নির্ভর করছে সার্বিক পরিস্থিতি এবং ইসির চূড়ান্ত সিদ্ধান্তের ওপর।